ລາວຢູ່ອັນດັບທີ 24 ປະເທດທີ່ຊົງອິດທິພົນທີ່ສຸດໃນເອເຊຍ-ປາຊີຟິກທຽບກັບສະຫະລັດ
Business Insider ລາຍງານອ້າງອີງຂໍ້ມູນຈາກ Visual Capitalist ເມື່ອວັນສຸກທີ່ຜ່ານມາ ເປີດເຜີຍອັນດັບຄວາມຊົງອິດທິພົນຂອງປະເທດຕ່າງໆໃນເອເຊຍ-ປາຊີຟິກທຽບກັບສະຫະລັດອາເມລິກາ ລວມ 25 ປະເທດ ເຊິ່ງໃນນັ້ນລາວຕິດອັນດັບທີ 24.
Visual Capitalist ລາຍງານອັນດັບຄວາມຊົງອິດທິພົນຂອງບັນດາປະເທດໃນເອເຊຍ-ປາຊີຟິກທຽບກັບສະຫະລັດອາເມລິກາ ໂດຍອີງໃສ່ມາດຖານສອງຢ່າງຄື: ຊັບພະຍາກອນ ແລະ ອິດທິພົນ.
ສຳລັບມາດຖານທາງດ້ານຊັບພະຍາກອນ ປະກອບດ້ວຍຂໍ້ມູນທາງດ້ານເສດຖະກິດ, ຄວາມອາດສາມາດທາງດ້ານການທະຫານ, ຄວາມສາມາດໃນການຟື້ນຟູເມື່ອຕົກຢູ່ໃນສະຖານະການລຳບາກ ແລະ ຄວາມນິຍົມໃນອະນາຄົດ. ມາດຖານຂໍ້ນີ້ເປັນການປະເມີນຄວາມອາດສາມາດ ແລະ ຄວາມເຂັ້ມແຂງຂອງປະເທດ ເຊິ່ງເປັນສິ່ງທີ່ຈຳເປັນໃນການສະແດງແສນຍານຸພາບ.
ສ່ວນມາດຖານທາງດ້ານອິດທິພົນນັ້ນ ປະກອບດ້ວຍຂໍ້ມູນຈາກຄວາມຊົງອິດທິພົນທາງດ້ານການທູດ, ສາຍພົວພັນທາງດ້ານເສດຖະກິດ, ເຄືອຂ່າຍການປ້ອງກັນປະເທດ ແລະ ຄວາມຊົງອິດທິພົນທາງດ້ານວັດທະນະທຳ. ທັງໝົດນີ້ເປັນເຄື່ອງຊີ້ບອກຄວາມຊົງອິດທິພົນຕໍ່ປະເທດອື່ນໆໃນຂົງເຂດເອເຊຍ.
ເມື່ອນຳເອົາມາດຖານທັງໝົດມາສະຫຼຸບລວມກັນ ໃນເອເຊຍ-ປາຊີຟິກທຽບກັບສະຫະລັດ ແມ່ນ ຈີນ ເປັນປະເທດທີ່ຊົງອິດທິພົນທີ່ສຸດຮອງຈາກສະຫະລັດ, ຕາມດ້ວຍ ຍີ່ປຸ່ນ, ອິນເດຍ, ຣັດເຊຍ ແລະ ອອສເຕຣເລຍ ຢູ່ອັນດັບ 3, 4, 5 ແລະ 6 ຕາມລຳດັບ. ສ່ວນເກົາຫຼີເໜືອທີ່ມີຂ່າວເລື່ອງອາວຸດນິວເຄຼຍມາຕະຫຼອດນັ້ນ ຊໍ້າພັດບໍ່ຕິດອັນດັບຕົ້ນໆ ແຕ່ຢູ່ອັນດັບທີ 17 ຮອງຈາກ ໄທ, ຫວຽດນາມ ແລະ ຟິລິບປິນ ທີ່ຢູ່ອັນດັບ 11, 13 ແລະ 16 ຕາມລຳດັບ.
ໃນສ່ວນຂອງປະເທດລາວ, ເປັນປະເທດທີ່ຢູ່ອັນດັບທີ 24 ຈາກທັງໝົດ 25 ປະເທດ ເຊິ່ງປະເທດທີ່ຢູ່ອັນດັບສຸດທ້າຍຮອງຈາກລາວແມ່ນປະເທດເນປານ.
ຂໍຂອບໃຈ
ຂໍ້ມູນ : Business Insider
ພາບ : Reuters